Mawaidha ya Kiislamu
Tunapojumuika tena misikitini tusilegeze kanuni za Covid 
KWA jina la Mwenyezi Mungu mwenye kuneemesha neema kubwa kubwa na ndogo ndogo. Tumejaaliwa kukutana tena kwenye ukurasa huu wetu wa mawaidha kuihusu dini yetu tukufu ya Kiislamu. 
Awali ya yote kama ilivyo ada na desturi ya makala yetu huwa twatanguliza kwa kumshukuru mno Muumba wetu. 
Ni yeye pekee anayestahili kuabudiwa. Ni yeye pekee anayestahili kuenzi stahili kuenziwa, kuhimidiwa na kupwekeshwa. Yeye ndiye Muumba wa kila kiumbe; ardhini na mbinguni. 
Baada ya kumhimidi na kumtukuza Mola wetu, tunachukua sawia nafasi hii kumtilia dua Mtume wetu (SAW). 
Yeye ndiye mwombezi wetu, yeye ndiye ruwaza yetu, yeye ndiye kigezo chetu, yeye ndiye njia na mwangaza wa dini kwa kufuata maagizo, mafunzo na sunna ambazo alituachia. 
Ndugu yangu, tumekutana siku hii tukufu na yenye ubora mkubwa ili kusemezana mawili matatu kuihusu dini ya Kiislaamu.
Tumekutana kuangazia masuala ambayo yanatuhusu katika ulimwengu wa sasa.
Nchi hii inaelekea katika kipindi kigumu cha uchaguzi mkuu mwakani. Kwa maana hiyo, wanaonekana wanasiasa wakibunivyama na mirengo. Baadhi ya viongozi hao ni wanadini na watu wenye usemi katika jamii. Hivyo basi kauli zao zina uzito na athari kubwa sana katika jamii. Cha kusikitishwa ni kuwa, wakati huu wa uchaguzi mirengo ikibuniwa, wanasiasa - hasa wanadini - wanaonekana wakitoa propaganda. Wanaporomosha ahadi za ukwelina urongo, nyingi tu zisizotimizika! Aidha, kipindi hiki kinashuhudia baadhi ya wanadini wakitumia maabadi, kuwapa wanasiasa jukwaa la kunadi sera zao za urongo na ukweli.
Wanasiasa wamekosa hofu ya mungu na wanatumia majukwaa ya dini kuvunja kanuni za dini, ilimradi tu waingie mamlakani au wasalie uongozini. Majuzi wakati wa sikukuu ya Mashujaa, Rais Uhuru Kenyatta katika hafla ya kitaifa kaunti ya Kirinyaga, alifutilia mbali marufuku ya kutotoka nje nyakati za usiku - kafyu ikapigwa teke! Mambo mengi tu yakasemwa. Zikaruhusiwa safari za usiku. Zikafunguliwa biashara za usiku. Kikubwa kwetu sisi waumini wa Kiislamu ni kwamba, kwenye tangazo hilo la kuondolewa kwa kafyu, rais alisema majumba ya dini - maabadi - yameruhusiwa kuwa na waumini thuluthi mbili. Hizi ni habari njema. Hata hivyo, yapo maswala chungu nzima ambayo mimi na wewe muumin mwenzangu yanatuhitaji kufahamu, kuhakikisha kuwa sheria na masharti yanazingatiwa. Kwanza kabisa, Ikumbukwe kuwa ugonjwa huu wa Covid-19, unaosababishwa na virusi vya corona, ungalipo.
Hivyo basi, hata kama kafyu imeondolewa haimaanishi kuwa ugonjwa umemalizika. La hasha!
Pili, tudumishe kanuni za kudhibiti janaga hili kwa kuendelea kufuata hatua ambazo tumekuwa tukizingatia katika misikiti yetu, maabadi; kutilia mkazo unawaji wa mikono, utumizi wa sanitaiza, kuweka umbali mtu kwa mwingine na masharti mengineyo ambayo yamekuwepo hata kabla ya kuondolewa kwa kafyu.
Tatu, hii likiwa ni muhimu sana kwa wahudumu wa misikiti yetu na maabadi mengineyo. Majumba ya ibada yanao wafanya kazi wengi tu: walimu wa madrassa, maustadh, mashekhe na mabawabu. 
Kadhalika, maabadi yetu yanazo gharama nyingi sana: bili za maji; bili za umeme; malipo ya wafanyakazi, ambao hutoa huduma muhimu sana. Hili suala litachangiwa mno na sadaka tunazotoa katika maabadi yetu. Tutoe kwa ukarimu. Tutoe kwa hali na mali. Mwisho, kuondolewa kwa kafyu kunaruhusu maombi ya usiku. Swala za ishai na ibada nyinginezo za usiku sasa zinaweza kufanyika katika misikiti yetu.
Ama kwa hakika utamu, umoja na utangamano wa umma unatiliwa pondo sanasana na swala hizi za usiku. Mimi na wewe tunakumbuka vipindi viwili vya funga ya saumu vimetupita katika muda mgumu sana, hivi kwamba hatungeweza kuswali swala za tarawehi. Walau sasa In Shaa Allah, ibada funga ya mwakani, kalenda ya Kiislamu, tutakuwa na satua ya kuswali swala ya tarehewi. Hili nalo linafungamana na habari nzuri ambazo zimechipuka kutoka nchini Saudia, kwamba taifa hilo limeanza kufunguliwa.
Kufunguliwa huku kunamaanisha kuwa, In Shaa Allah, ibada ya Hija ijayo huenda ikahudhuriwa na mahujaji kutoka nchi za mbali.
In Shaa Allah tuzidishe ibada na janga hili la corona litakoma.
Ijumaa Kareem!


Question: Nani pekee anastahili kuabudiwa na kuenziwa?
Answer: Mwenyezi Mungu